《种罂粟》
宋代·李复

前年阳亢骄，旱日赤如血。
万里随羽书，挥鞭无留辙。
炎毒乘我虚，两岁苦病蝎。
遇夏火气高，烦蒸不可活。
饱闻食罂粟，能涤胃中热。
问邻乞嘉种，欲往愧屑屑。
适蒙故人惠，筠箧裹山叶。
堂下开新畦，布艺自区别。
经春甲未坼，边冷伤晚雪。
清和气忽动，地面龟兆裂。
含滋竞出土，新绿如短发。
常虑蒿莠生，锄薙不敢阙。
时雨近沾足，乘凌争秀发。
开花如芙蕖，红白两妍洁。
纷纷金蕊落，稍稍青莲结。
玉粒渐满房，露下期采折。
攻疾虽未知，适愿已自悦。
呼童问山鼎，芳乳将可设。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。